Opada prodaja novina u Americi
Usprkos umjerenom povećanju tiraža nekih novina, kao što su USA Today, prosječan dnevni opticaj regionalnih i lokalnih novina u Sjedinj
Organizacija koja prati cirkuliranje dnevnih publikacija u Sjedinjenim Državama navodi da sve manje ljudi čita novine. Neki od analitičara kažu da takvo smanjenje nagovještava da se tradicionalne novine bore za opstanak sa novim, moćnim medijima. Prilog Mila Arcege. Dnevni opticaj američkih novina se smanjuje jer se sve veći broj ljudi okreće internetu gdje se mogu naći dnevne vijesti i informacije. Lakše je to naći na internetu. Informacije su vam dostupne na vašem stolu, sa samo nekoliko pritisaka na kompjuteru, kažu mnogi. I dok nova tehnologija mijenja navike čitanja, osobito među mladima, ona nije promijenila apetit za vijestima. Matthew Felling radi za Centar za medijske i javne poslove, ne-profitnu istraživačku grupu u Washington DC-u. “Mlađa generacija se okreće od novina, ali ih i dalje zanimaju vijesti. Oni svaki dan na poslu mijenjaju linkove, čitaju vijesti na internetu, kaže Matthew Felling.” Usprkos umjerenom povećanju tiraža nekih novina, kao što su USA Today, prosječan dnevni opticaj regionalnih i lokalnih novina u Sjedinjenim državama je opao za 1.2 miliona čitatelja u poređenju sa istim šestomjesečnim periodom prošle godine. John Kimball, marketinški direktor Američkog novinskog udruženja, kaže da brojevi ipak ne nose cjelovitu priču. “Magična formula, ako ona postoji, je pogledati industriju, ne koliko se štampanih novina proda u nekom danu, već pogledati publiku koja se okreće vijestima i informacijama putem novina.” U studiji se navodi da je broj čitatelja na web stranicama novina povećan za 8%, što u prosjeku iznosi 56 miliona čitatelja mjesečno ili trećinu cjelokupnog broja korisnika interneta. Ali neki analitičari industije kažu da je nuditi besplatne vijesti isto kao besplatno davati muziku za skidanje s interneta. “Kada pomislite na to, novine se okreću protiv sebe jer se besplatno daju mnogima koji ih žele čitati. Znam puno ljudi koji su otkazali svoju pretplatu i oni samo ušetaju u svoj ured i otvore washingtonpost.com” Prošle godine je internet zaradio preko 12 milijardi dolara u reklamama. Od tih 12 i po milijardi dolara, novinska industrija je dobila 17%, te to ne znači da ne znamo kako igrati tu internet- igru, kaže John Kimball. Iako se stopa rasta usporila, štampane reklame još uvijek čine gotovo 80% prosječnih prihoda novina. Američko novinsko udruženje navodi da novine imaju prednost: čitatelji su navikli da reklame vide u novinama. Novine se u međuvremenu razvijaju. Eksperimenti sa besplatnim publikacijama koje se financiraju putem reklama su povećali čitateljstvo na dnevnoj osnovi u nekim zajednicama. Kao što je i slučaj s upotrebom boje, kraćih članaka i manjih stranica. Moglo bi doći do novih promjena kako bi se privukli novi čitatelji, ali eksperti kažu da tradicionalne novine ipak neće iščeznuti.